Kim Andersen (V), 2003-02-20:
Jeg vil gerne indledningsvis understrege, at for Venstre er en aftale en aftale.
Man bryder ikke en aftale eller ændrer på denne, inden en eventuel tidsfrist er udløbet.
Derfor kan der naturligvis heller ikke blive tale om at ændre på rammerne for udvinding af olie og gas i Nordsøen, inden den aftale, der er mellem staten og Dansk Undergrunds Consortium, udløber i 2012; at bryde en sådan aftale vil underminere den danske stats troværdighed, og det vil kunne få vidtrækkende konsekvenser i fremtiden. Selv om de nuværende koncessioner ikke hindrer muligheden for indførelse af nye skatter, kan vi i Venstre altså ikke støtte sådanne tiltag, og vi kan heller ikke støtte det forslag til vedtagelse, som netop er blevet fremsat.
Ændringer i kulbrintebeskatningen m.v. vil altså først komme på tale, når den nuværende aftale udløber i 2012.
Der er dog i mellemtiden mulighed for, at staten og de berørte parter i DUC kan indgå i forhandlinger, der eventuelt kan resultere i en ændring af aftalen, men det er vigtigt at slå fast, at en sådan ændring udelukkende kan bygge på en frivillig aftale mellem de to parter.
Det kan under ingen omstændigheder komme på tale, at staten foretager justeringer af den gældende lovgivning uden om DUC.
Fremtidige vilkår kan altså drøftes, og det har begge parter vel også en interesse i, herunder vilkårene, der er for fremtidige koncessioner, og i den sammenhæng kan også inddrages nuværende vilkår, men det beror på frivillighed og bør være fremadrettet.
I forhold til forberedelserne af den ny udbudsrunde og reglerne i den forbindelse mener jeg, at man bør være forsigtig med hensyn til skattestigninger.
For det første skal man huske på, at den nuværende beskatning af olie- og gasudvinding giver ganske store indtægter til den danske stat; statens samlede indtægt fra kulbrintevirksomhed sidste år var således 9,1 mia. kr., og det tal inkluderer rørledningsafgift, produktionsafgift, selskabsskat og kulbrinteskat. For det andet vil en eventuel stigning i kulbrintebeskatningen være i strid med regeringens skattestop.
En skattestigning vil i forhold til skattestoppet være et løftebrud, og i Venstre bryder vi os altså ikke om at bryde vores løfter.
Der har måske været en relativt høj afkastningsgrad for olie- og gasudvinding i de sidste par år sammenlignet med andre erhverv.
Men i den forbindelse er det jo værd at være opmærksom på, at der også er tale om en meget langsigtet investering, der skal ses over 40 år, og det er en meget følsom branche, der er meget påvirkelig over for eksterne faktorer såsom oliepriser og dollarkurs.
Det er også vigtigt ud fra en konkurrencemæssig vinkel at fastholde, at skatten er på et niveau, så det stadig er rentabelt at indvinde kulbrinter og at foretage investeringer i ny efterforskning osv. Investeringerne, der skal til for at indvinde kulbrinter, er mobile og er derfor også flytbare til andre dele af verden.
Den danske stat har et ønske om og en interesse i at fastholde efterforskningen af den danske undergrund, og derfor er det uhyre vigtigt at fastholde de nuværende investorer og eventuelt tiltrække nye.
Det er endnu et argument for at holde den nuværende aftale og for at bevare skatten på et niveau, så det stadig er lukrativt at indvinde kulbrinter i Nordsøen.
Venstre mener, at den nuværende kulbrintebeskatning, der bygger på lovgivning fra 1982, er et udmærket kompromis.
Staten får andel i de relativt store gevinster, der forekommer ved kulbrinteindvinding, og samtidig sikres grundlaget for den fremtidige efterforskning af den danske undergrund.
Derfor er Venstre afvisende over for ændringer i de nugældende regler både af hensyn til den danske stats troværdighed og af hensyn til at fastholde de nuværende investeringer i Nordsøen.
Jeg skal derfor afslutningsvis på vegne af Venstre, Det Konservative Folkeparti og Dansk Folkeparti fremsætte følgende:
Forslag til vedtagelse
»Folketinget opfordrer regeringen til inden den 1. oktober 2003 i en redegørelse til Folketinget at fremlægge de muligheder, der er for - på en samfundsøkonomisk hensigtsmæssig og afbalanceret måde - at sikre, at staten får en større andel af værdierne i forbindelse med den nuværende og fremtidige udnyttelse af olie- og gasressourcerne i Nordsøen.
Det forudsættes herunder, at der samtidig kan ske drøftelser med bevillingshaverne af de koncessioner, der udløber i 2012 med henblik på en mulig forlængelse.«